ABECEDA

Mária Margitfalviová

Autor

Vydavateľ

Licencia

Vydanie

GKBN

Mária Margitfalviová

Greenie knižnica

CC-BY-NC-ND

Prvé (2020)

110011

O knihe

Žonglovanie so slovami začínajúcimi na rovnaké písmeno tak, aby sa vytvoril príbeh. Každý príbeh je vyrozprávaný jedným a tým istým písmenom. Slová sú rôzne, len písmeno zostáva stále rovnaké. Príbeh vznikne vtipným a šikovným skladaním výrazov, ktoré by sme možno v tej situácii nepoužili.

V niektorých príbehoch je pridaná spojka, aby bol príbeh kompletnejší. Väčšina slov je však skutočne písaná len na jedno písmeno.

Babka baletka

Babka bývala bravúrnou baletkou.

Behala blízko brehu.

Breza, buk, baza i belasý bodliak

tam balansovali, bránili behu.

Báčik bystrinou brodil,

budoval barikádu.

Bdelá babka besedovala,

bozky by bardovi brala.

Baťko bol bielo bajúzový bohatier .

Bagrista bahno boril,

o babenku bojoval.

Bratranci bránili blížencom,

bľakotali bludy,

bohatstvo blokovali bedárom.

Blázon bicykloval bokom,

brzda bola biedna,

bežkom buchol bubon.

Blcha bleskom bežala

buntošiť babkinho brata.

Bratanec by bakšiš bral,

bol by básňami bodoval.

Biele bahniatka, bedrovník, betoniky,

borák, brusnica boli bukréta.

Bohatier bral bordovú baretku,

babka bola bujná, biela bralta.

Bájka bola báječná

Basta

Cirkus

Cárovič Cyril cupkal cudzokrajnou celinou.

Cestou civel cez clonu, cítil cinerárie, cyklámeny, cezmínu.

Cíbik citlivo cvrlikal. Cesnak, cibuľa cofkali.

Colník ciachoval cestopas.

Ctibažný cisár ctil celibát. Capko cical, cmúľal cukríky.

Celebrity citovali Cicerov cudzojazyčný ceremoniál.

Cinóberovými ciframi cizelovali cenníky coctailov.

Cudzinec cigánil, citrónovožltou ceruzkou cifroval celtu.

Cirkusanti cárovič, cisár, colník cupitali celou cyklotrasou.

Celosvetový cyklus cynicky cúvol, cvakol cintorín.

Dedovizeň

Deti dávno dupotali domom.

Dedko diktoval disciplínu,

dezerty delili drobnými dielmi.

Dookola dýchala dôvera.

Dokončili detstvo,

dohrali dobrodružné divadlo.

Dedovizeň dožívala.

Darmo, dubové drevo dolámané,

dlane doráňané.

Drozdy dlho donášali dojímavé depeše.

Dedičstvo dokázalo deliť dvojicu.

Dokumenty donekonečna driapali,

danajský dar doniesol duel.

Debet doľahol do domácnosti,

dusno dopadlo do duše.

Démoni dráždili, družina dokončila dialóg.

Diplomaciu dolapil defekt.

Duchaplné debaty definitívne dozneli.

Diery doplnili drobkami dohôd.

Dvor dodnes dorástol divozelom,

durmanom, dvojlístkom a dráčom.

Dotiahol digitalis, dianthus,

dokonalá džungľa.

Drakov dobehli diváci drámy,

dáma dôjde do d2,

D-Amen

Herečka

Herečka Helena honosne hýrila,

hodváb hriešny hladkala.

Hútala hviezdiť, honoráciu hostiť,

hoci húf huncútov hanil handry háklivé.

Husára hájila hojne hodnosti hľadala.

Hudobník hral hudbu hĺbavú,

harfou, husľami, hobojom húdol.

Hráčom hrozil, hral hry hazardné,

hlavolam hádal s hrbatým horárom.

Hľa, hŕba hotovosti hodil do hnoja.

Hospodár hrach, hľuzy, hokaido,

horčicu do hliny hádzal,

haruľu, huspeninu hotovil.

Holubice, holuby hrkútali,

háveď hydiny humnom hrabala,

haliere sa hemžili, hodnotu hŕbili.

Hoc hospodár hľadal hračky,

hľadel hore hviezdam,

halucinácie hnal hlavou,

herečke horúcu hruď hmatal.

Hazard horlivo hnal het,

hudbu húdli hrdličky,

hrdej hepe hniezdo hotovil,

humorne hovoril.

Herečka sa hašterila, halierov

hromadu hodnú hľadala.

Havran hrkal, horou húkal

hnevom hrozil. Hororová história

(z) horela

Krása

Komorníci sa klaňali, keď

kaštieľ kontrolovali konšeli,

krkami krútili, komikov krotili.

Kňažnin kočiar kolesami

koľaje krájal, ku korytu kĺzal.

Kupci kdesi krívali krokom,

kone kopytami kopali.

Kandidáti kortešovali klaunov,

karamelky kotúľali kamarátom.

Kúzelník kamufloval kamene kobercom,

kde kázal kajúcnikom kľaknúť.

Kŕdeľ kuvikov kričal klamstvo,

keďže kritik keksík káže,

kedykoľvek krémový koláč konzumuje.

Komisár kúpil kanceláriu na korze,

kopec kostí klesol kamsi,

kabát kryje košeľu.

Ku kalvárii kráčali kvíliaci,

krivdu kazili a kajali sa.

Kvitovali krédo, ktoré

káže kráse kedykoľvek kraľovať.

Koniec…

Láska

Lilavé lúče Luny

labyrintom liečiviek,

letničiek lákali.

Lesopark lanáril láskavec,

ľubovník, lobéliu, ľaliu.

Lomikameň, lišajník,

lopúch, lipnica ľahko lipli na

lipách, lieskach a limbore.

Lastovičky lienky lapali,

lietali ladom letohrádka,

lebo leňošila

Léda a ľabuť.

Lyricky sa láskali,

lenže ladili?

Lejak lkal, lial

listom ligôtky.

Lion ležal v lehátku,

lôchal limetkový likér.

Léthé mu len lichotila.

Licomerník lós ľubozvučne luhal,

ledakto lúštil lanské lumpoviny.

Liečiteľ lúpal lupene, láskavo

licitoval lebo láske loboval.

Láska ledakde luxusom,

ledakde ladom leží.

Len ju lapiť

Máj

Maliar modré mraky maľoval.

Malíčkom miešal mýty a melódie.

Mačiatka, morčiatka, myšiatka

mušelín motali,

muchy, modlivky, mole sa množili,

murangy mávadlami mihali, mravenisko murovali.

Matka medonosná mojkala

milé medovinky mazajúc med.

Mnoho mláďat motovidlo motalo.

Mimóza, margarétky, muškáty,

morili maringotku miazgou

menili mapy, majere, mestá.

Mätonoh, metlina, mach mali

medzi mokraďou málo miesta.

Majster Mičurin múdrosti mrvil,

mandelinky, mšice, motolice mu mávnutím mizli.

Mačky mraučali menuet a

muflónov mečaním mýlili.

Manekýn mopslík mrmlal,

mal múdro mlčať.

Marhule, maliny, mango,

mandragora menila marmeládu na maškrtu.

Mág miesil módu modrotlače a madeiry,

modelky sa mólom míňali.

Markíza, marioneta, madam Motýľ

len mihalnicami mžikali.

Mesiac mladosti, milencov

Maestro Máj

Náhrdelník

Nacenganý niktoš nosil nebovomodré

nohavice natiahnuté naopak.

Nakoľko nevládal napredovať,

načisto si natrepal nos.

Niekdajšia nevesta nosila nežné

negližé, no nútila neukojeného

nápadníka, nabíjať novú nabíjačku.

Nebojsa jej nabaláchal nepravdy,

napokon nabil nálož, no nehoda

mu nedala náležitý náskok.

Načierno našiel náčrt nákresu

náramnej no náročnej nadstavby.

Nastala núdza na nosičov nákladu,

nemal noviny, nuž našiel nápis, núkal

nováčikom neblahú nadhodnotu.

Naveľa, naveľa nabrúsil nožík,

nechal novicov napĺňať nádoby.

Nebol náchylný na nádchu, nuž

nenosil naberanú náprsenku.

Nová naivná nevestinka neho

našťastie nenaháňala, naozaj

nemal núdzu o náklonnosť.

Nakoniec navlečiem na niť

náhrdelník nápadov a nádejí.

Priateľstvo

Pútnik prichádza pomaly pokorne,

prianie pokojné počujem.

Podáva pravicu a ponúka pomoc.

Pavúk pláta pukliny pocitov.

Piesok padá pod povrch.

Práve potrebujem povzbudenie

prekonať prekážky.

Prúd prinúti pýchu padnúť,

pretne putá podlosti.

Požehnanie pohladí prútikom pokoja.

Prijímam ponúknutý poklad.

Prázdnu pustatinu prikryje

pestrou prikrývkou piesní.

Premení peklo podvodov,

premieša popadané pokusy.

Páli podobu poučiek a príkazov.

Prichádza príjemné poznanie priateľstva.

Prečítam písmená prinášané

pravou príležitosťou.

Prítomnosť praje pripraveným

Pridám preto priamu prosbu:

poď, pomôž, pamätaj.

Priateľ príde a poskytne potrebnú podporu.

Pokľaknem pri prameni priznania a

poviem pútavý príbeh pochopenia

Rozprávka

Rebrinák rýchlo rušal rovinami..

Rabi rinčali reťazami, rozlamovali

rebrá revízorom.

Richtár ratoval radnicu,

rozkázal robiť rázne rozhodnutie,

radikálne roztrhnúť rozvíjajúci sa rozkol.

Robil rámus, rozhodil ručník remízy ringom.

Radcovia rozlúštili rozhnevané rozkoly.

Ránhojič rozotieral raneným

repíkový, rascový roztok.

Razom radodajky rozdávali

rad-radom ratolesti radosti,

rôznofarebné rubáše rozniesli

rôznymi rovnobežkami.

Reportéri rozprávali romance,

reproduktormi rezonovali rýmy.

Rečníci recitovali rôzne rozpravy,

rozhostil sa rozkošnícky rozmar.

Role rozkvitli ružami, rododendronami,

repík, rakytník rástli riadkom,

rajčiny, rebarbora, ríbezle, reďkovky rodili.

Raj rástol rozhaštereným rozkmotreným rodinám.

Rozkošná rozprávka

Senior

Sme starci, starenky,

sluchy sa striebrom sivejú.

Spomienky sledujeme.

Skoro sťa srnky, srnci sme skákali.

Spriadali sme smelé sny.

Stali sa skutočnosťou?

Svaly stratili svoju silu.

Stav srdca sprevádza samota

Sviečka stále svieti.

Spravodlivosť sa skryla.

Slepý sudca skúšal skrútiť smer.

Skazíme si súčasnosť smútkom?

Skrat sa stal smetím skazeným.

Sobášme smiech so spevom!

Servírovať spokojnosť smieme susedom.

Sme stále starí?

Stali sme sa seniormi, stojíme.

Streľme stred strachu!

Spleťme sieť slov.

Spiežovce sprevádzajú svojim spevom

starých sokolov.

Tulák

Trúfalec tašiel temným tunelom,

tesné topánky tlačili toho tvora.

Tadeto tancovali tiene tŕňov.

Trblietavé tváre tanečníc

tajili tône, tiesnina

tíšila to trápenie.

Tamvon tkvel trblet túžob.

Tamtohľa trpezlivé trnky

túlili tiché trávy,

tmavoružová tamariška a tmavosivý tajaníčko

tešili tuláka.

Trudného trubadúra trafili

tichulinké trilky trasoritky.

Trebuľka, tieňomilky a tiesňohlávky

tkveli v tieni tavoľníkov.

Tiahle tóny trúbky trhali

tônistú tíš.

Treťojas sa túlal,

triasol tešenie na tichozem.

Teraz trvale triumfujú trojhlásky,

trojkrásky, trojlásky

Vklad

Váham vravieť vám vety vážne.

Vraciam vôňu vekov vrúcnych vyznaní.

Vlasy vtedy viali vo vánku,

vábili vášeň vznikajúcu.

Vzájomne vnímame vnútro vnuknutia,

vpíjame vysielané vznešené vnemy.

Výkriky vsugerujú vlažné výčitky,

veže vysoké vyrastajú vo vedomí.

Vedľa vedú výhybky vo viaduktoch,

vlaky vezú veselú vravu.

Vidím viac výmyslov víriacich vzduchom.

Vtáčie volania vzbudia vôľu voliť,

viem vybrať všetko vhodné.

Verím vo vrelo vyslovené veštby.

Vkladám vlastnú vieru vo v-lásku

Zázračnica

Zeleninár Zoro zasadil zaniknuté zrnká.

Zamýšľal zriadiť zaujímavé zákutie, zviditeľniť zabudnuté zelinky:

zádušník, zemedym, zemežlč, zlatobyľ, železník, žihľavu.

Založil záhony, zľahka zalieval.

Záchrankyňa Zelka zasiahla. Zrazu zaradom získavali zázračnú zmes.

Zoro zapisoval zahraničné zvesti. Zbytočne zahodil zabierku zlúčenín.

Zelka zradila záväzky, začala zapíjať zákusky.

Záletný zbohatlík zavčasu zbieral zlatky, zlúčil zlaté zlomky.

Zúrivo zazeral za záhradníkom. Zvykol zbrojiť, zálety zamedzoval.

Zamýšľal získať zajatkyňu.

Zoro zjednodušil zjazd, zamenil za zájazd, zobral zázračnicu Zelku.

Zbehol zvrchu, zahanbil zemepána.

Zadarmo zorganizoval záväznú zmluvu,

Zelku zobral za zákonité zlatíčko.